## Ivace+i Internacional destina 3 milions d’euros a impulsar l’estratègia internacional de les pimes de la Comunitat Valenciana

*** Esta línia d’ajudes compta amb l’aportació de la UE a través del Fons Europeu de Desenrotllament Regional (FEDER)
* Se subvenciona un màxim del 90 % dels gastos de consultoria estratègica per a la internacionalització i un màxim del 100 % en el cas d’empreses afectades per la riuada**

Les empreses de la Comunitat Valenciana poden sol·licitar, a partir del 16 de maig i fins al 20 de juny, les ajudes d’Ivace+i Internacional, que depén de la Conselleria d’Innovació, Indústria, Comerç i Turisme que dirigix Marián Cano, amb les quals es dona suport a l’estratègia i l’acció internacional de les pimes. La convocatòria d’estes subvencions s’ha publicat en el [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/16004).

La directora general d’Emprenedoria i Internacionalització, Ester Olivas, ha explicat que la “novetat en el present exercici és l’ampliació del suport a les empreses que hagen patit danys per la dana en la seua seu o l’establiment productiu, les quals podran rebre un màxim del 100 % de l’ajuda”.

Esta línia d’ajudes, que compta amb el finançament de la Unió Europea (UE) a través del Fons Europeu de Desenrotllament Regional (FEDER), complementa les subvencions de la Direcció General d’Internacionalització dirigides a secundar tota una sèrie de gastos de les empreses en el desenrotllament del seu procés d’internacionalització, la publicació de la qual està previst que siga prompte.

**Ajudes Ivace+i Internacional**

Els gastos subvencionats en estes ajudes d’Ivace+i Internacional són els vinculats a consultories estratègiques dirigides a millorar la gestió de la internacionalització de l’empresa i la seua posició competitiva internacional.

Entre les consultories incloses figuren les dirigides a definir o revisar l’estratègia d’internacionalització, les de digitalització de l’activitat internacional, inclòs el màrqueting digital, els canals en línia de comercialització o la intel·ligència artificial aplicada a la internacionalització.

Així mateix, es dona suport als gastos de consultoria estratègica per a la compra pública internacional, la dirigida al creixement sostenible de l’activitat internacional i les que milloren el disseny, el desenrotllament i el posicionament de la marca en els mercats internacionals.

També s’inclouen els gastos de consultoria per a l’expansió en mercats exteriors, amb la possibilitat d’incloure els gastos lligats a la constitució de l’empresa en l’exterior i els derivats de la contractació de servicis professionals necessaris per al funcionament de l’empresa en l’exterior (assessorament legal, fiscal i/o laboral, RH o immobiliari, entre altres). Les empreses també podran presentar gastos de consultoria associada al finançament internacional o la logística.

Les ajudes seran d’un màxim del 90 % dels gastos (IVA exclòs), i d’un màxim del 100 % per a les empreses que hagen patit danys a conseqüència de la riuada, amb un import màxim dels costos subvencionables de 40.000 euros.

L’ajuda està subjecta al règim *de minimis*, la qual cosa suposa que l’ajuda total *de minimis* concedida a una única empresa no serà superior a 300.000 euros, calculats entre la data de la concessió d’esta subvenció i els tres anys anteriors.

Les empreses interessades poden sol·licitar estes ajudes a través de la [web de l’Ivace](https://www.ivace.es/index.php/val/).

Fecha: 15/05/2025